Mashaba: ‘ANC sit agter onwettige grondbesettings’Herman Mashaba, Johannesburg se burgemeester, en Mzobanzi Ntuli, die LUR vir behuising. Foto: ANA Mashaba het tydens ŉ mediakonferensie gesê die ANC se optrede is tot nadeel van die armes, onwettig en dra nie die beste belange van die stad se inwoners op die hart nie. “Ons moenie mense vir politieke voordeel gebruik en so hul waardigheid aantas nie,” het hy gesê. “Dit word verder vererger deur die tekort aan deursigtigheid van die behuisingslyste van die vorige administrasie wat gelei het tot die vermoede van korrupsie.” Hy het gesê daar is bewyse dat die ANC agter die onwettige grondbesettings in Orange Farm sit waar die metropolisie ontbied moes word om mense van die grond af te verwyder. “Ons het munisipale regulasies wat gerespekteer moet word. Ons kan nie bekostig om in ŉ stad te bly waar mense net grond beset en daar geen wette is nie. Ons verwag van almal om die gereg te respekteer.” Volgens Mashaba is sommige van die inwoners in Johannesburg se name al sedert 1996 op die waglys vir huise. Hy het gesê die stad sal binne die volgende 90 dae die waglys finaliseer en ŉ oudit doen van al die beskikbare grond in Johannesburg. Mashaba se party, die DA, is deur die EFF bygestaan om die Johannesburg-metro van die ANC oor te neem ná die afgelope munisipale verkiesing. Die EFF het, volgens rekord, al in die verlede gemeenskappe aangemoedig om leë grond te beset, wat teen die DA se beleid is. Mashaba het inwoners wat op huise wag, versoek om geduldig te wees. “Onwettige grondbesettings kan nie aanvaar word nie. Mense beset die grond, maar dan is daar geen dienste op daardie grond nie. Wat moet dan gebeur? Of jy nou DA, EFF of ANC is, ons doen ŉ beroep op almal om nie toe te laat dat julle gebruik word vir verkeerde politieke agendas nie.”